**Sakawa** (jap. 酒匂) oli keisarillisen Japanin laivaston Agano-luokan kevyt risteilijä toisessa maailmansodassa.

Valmistus
---------

*Pääartikkeli: Agano-luokka*
Alus tilattiin Sasebon laivastoarsenaalilta, missä köli laskettiin 25. marraskuuta 1942. Alus laskettiin vesille 9. huhtikuuta 1944 ja otettiin palvelukseen vielä saman vuoden lopulla 30. marraskuuta.

Palvelus
--------

Alus lähti 18. maaliskuuta 1946 *Nagaton* kanssa Yokosukasta Eniwetokin atollille. Aluksella oli Jesse E. Miller johtama 165 miehen yhdysvaltalaismiehistö ja yksitoista japanilaista, joiden tehtävänä oli opettaa aluksen käyttöä. *Nagato* otti rikkoutuneen *Sakawan* hinaukseensa kymmenen päivää matkaanlähdön jälkeen. Yksi *Nagaton* kattiloista hajosi pian tämän jälkeen, minkä lisäksi sen polttoaine loppui alusten ollessa noin 480 kilometrin päässä määränpäästään. *Nagaton* miehistö lähetti avunpyynnön Eniwetokin atollille, minkä jälkeen alukset jäivät odottamaan apua. Yokohamaan matkalla ollut öljytankkeri *Nickjack Trail* lähti apuun, mutta se ajaa karille. Alusten luokse saapui lopulta 30. maaliskuuta kaksi yhdysvaltalaista hinaajaa, jotka ottavat alukset hinaukseen Eniwetokille, jonne *Sakawa* saapuu kahta päivää myöhemmin, neljä päivää *Nagaton* edellä.

Huhtikuussa 1946 *Sakawaa* sabotoi viisi Yhdysvaltain laivaston merimiestä, jotka päättivät vaurioittaa alusta siten, että se jouduttaisiin poistamaan käytöstä, sillä merimiehet halusivat saada vapautuksen sillä palvelemisesta. Miehet rikkoivat aluksen polttoainejärjestelmän ja kaatoivat hiekkaa öljy- ja vesipumppuihin. Lisäksi he rikkoivat erilaisia mittareita ja polttoöljyventtiileitä, sekä leikkasivat korkeapaineisen höyryn syöttöputket poikki. Sabotaasi ei tuottanut miesten odottamaa tulosta, sillä he joutuivat syytteeseen, eivätkä saaneet vapautusta palveluksesta, kuten olivat odottaneet. Alusta korjattiin sabotaasin jälkeen neljä päivää.

Able-ydinkokeen maalialueelle sijoitetut alukset, *Sakawa* on numero 9. Punainen alus on ydinpommin maali *USS Nevada*.
Toukokuussa 1946 alus päätettiin siirtää noin 320 kilometrin päässä sijaitsevalle Bikinin atollille, jossa sitä käytettiin *Nagaton* kanssa operaatio Crossroadsin Able-ydinkokeen maalina. Aluksen kannelle asetettiin häkeissä sikoja, apinoita, vuohia, kanoja, marsuja, rottia ja hiiriä, joita oli tarkoitus käyttää kokeen aiheuttaman säteilyn vaikutusten tutkimiseen. Se hinattiin maalina olleen *USS Nevadan* paapuurin puolelle.

Able-koe toteutettiin 1. heinäkuuta. Pommi putosi *Sakawan* tyyrpuurin puolelle, noin 450 metriä aluksen perästä. Räjähdys vaurioitti alusta huomattavasti. Se paloi yhtäjaksoisesti 24 tuntia alkaen samalla upota, koska paineaalto oli saanut aikaan reiän sen perään. Alus yritettiin vaurioistaan huolimatta hinata rantaan uppoamisen estämiseksi. *USS Achomawi* yritti 2. heinäkuuta tuloksetta saada sen siirrettyä useaan kertaan. Hinausvaijeri jouduttiin lopulta leikkaamaan. *Sakawa* kaatui noin kello 10.42 ja upposi perä edellä laguuniin.

Lähteet
-------

* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Dull, Paul S.: *A Battle History of the Imperial Japanese Navy (1941-1945)*. Annapolis, MD, USA: Naval Institute Press, 2007. ISBN 978-1-59114-219-5. (englanniksi)

### Viitteet

1. ↑  Whitley, M. J. s. 186
2. 1 2 3 4  Hackett, Bob & Kingsepp, Sander: IJN SAKAWA: Tabular Record of Movement *combinedfleet.com*. Imperial Japanese Navy Page. Viitattu 18.1.2017. (englanniksi)

Aiheesta muualla
----------------

* Kuvia tai muita tiedostoja aiheesta **Sakawa (1944)** Wikimedia Commonsissa

*Agano*-luokan kevyet risteilijät

|  |
| --- |
| *Agano* - *Noshiro* - *Yahagi* - *Sakawa* |
| Edeltäjä: Katori-luokka – Seuraaja: Ōyodo-luokka |